b"\n_START_ARTICLE_\nMiss Petticoats\n_START_SECTION_\nArgument\n_START_PARAGRAPH_\nAgatha, coneguda com a \xe2\x80\x9cMiss Petticoats\xe2\x80\x9d \xc3\xa9s la filla d\xe2\x80\x99un noble franc\xc3\xa8s que va fugir amb una dona nord-americana als Estats Units i va morir poc despr\xc3\xa9s. Ara fa de molinera i viu amb el seu avi, el capit\xc3\xa0 Joel Stewart, d\xe2\x80\x99en\xc3\xa7\xc3\xa0 que la seva mare tamb\xc3\xa9 mor\xc3\xads anys despr\xc3\xa9s. Mai ha conegut la seva ascend\xc3\xa8ncia noble ni que el seu pare tenia possessions al vell continent. _NEWLINE_Un dia Agatha salva la vida de la rica Sarah Copeland la qual l\xe2\x80\x99acull a casa seva i la fa la seva secret\xc3\xa0ria personal. Ben aviat Guy Hamilton, el nebot desvagat de la senyora Copeland comen\xc3\xa7a a anar-li al darrere creient que potser haur\xc3\xa0 de compartir l\xe2\x80\x99her\xc3\xa8ncia amb ella. Hamilton t\xc3\xa9 un affaire amb la jove senyora Courleigh i ella est\xc3\xa0 gelosa, ja que creu que li pot prendre el lloc. Courleigh, comen\xc3\xa7a a escampar el rumor que Agatha i Hamilton s\xe2\x80\x99entenen. Quan aquest es nega a desmentir-ho es produeix un esc\xc3\xa0ndol social de la noia. La senyora Courleigh escriu un an\xc3\xb2nim al capit\xc3\xa0 Stewart explicant-li el pret\xc3\xa8s afer i es mor del xoc. _NEWLINE_El reverend Harding, un jove capell\xc3\xa0 enamorat d\xe2\x80\x99Agatha i que creu en la seva honradesa, renuncia a continuar en aquella comunitat despr\xc3\xa9s de fer un serm\xc3\xb3 denunciant la gent que crea falsos esc\xc3\xa0ndals. A la vegada, el senyor Couleigh descobreix per unes cartes que la seva esposa li \xc3\xa9s infidel i denuncia Guy. A causa dels sermons i del marit irat, els dos amants fugen._NEWLINE_Sarah Copeland decideix apartar Agatha de totes les xafarderies i se l\xe2\x80\x99emporta a Europa perqu\xc3\xa8 s\xe2\x80\x99eduqui all\xc3\xa0 durant alguns anys. All\xc3\xa0 la noia descobreix el \xc3\xa9s una comtessa i \xc3\xa9s l\xe2\x80\x99hereva d\xe2\x80\x99una gran fortuna. Aleshores, ella i Sarah tornen a casa. Agatha perdona a tothom que havia cregut els rumors i es casa amb el reverend Ralph Harding. Hamilton i la senyora Courleigh queden arru\xc3\xafnats.\n_START_SECTION_\nProducci\xc3\xb3\n_START_PARAGRAPH_\nLa pel\xc2\xb7l\xc3\xadcula va ser produ\xc3\xafda per William A. Brady, que era el pare de l'actriu principal, Alice Brady. El rodatge va tenir lloc al poble de New Bedford a Massachusetts. Part de les escenes tamb\xc3\xa9 es van fer dalt del balener Charles W. Morgan que va partir de New Bedford el 27 de juny de 1916 amb tot l\xe2\x80\x99equip de la pel\xc2\xb7l\xc3\xadcula fins a 40 milles mar endins i s\xe2\x80\x99hi va estar durant dues setmanes."